Hoolekogu koosoleku protokoll nr 1 2016/2017 õppeaastal
Hoolekogu koosolek  27.10.2016 kell 18.00 –  20.00 Kuusalu keskkooli lugemissaalis

Osalesid: Heigo Vija (lapsevanemate esindaja), Vello Sats (direktor), Aili Kontus (õppealajuhataja), Sirje Paunel (majandusjuhataja), Kaisa Kajo (lapsevanemate esindaja), Anu Kirsman (Kuusalu valla esindaja), Carmen Tiinas (õpilaste esindaja).
Puudusid: Heleri Śelemba (õpetajate esindaja), Ingrit Keerma (õpetajate esindaja), Maria Antons-Valner (lapsevanemate esindaja), Viljar Moorits (lapsevanemate esindaja),  Heidi Edela (lapsevanemate esindaja).
Kutsutud: Ilvard Eeriksoo (Kuusalu valla kultuuri- ja spordikomisjoni aseesimees)
Külalised: Kerli Palu, Helena Aug. 
Koosoleku päevakord

1.Koolitoit

2.Spordi toetamine (Ilvard Eeriksoo)

3.Kuusalu keskkooli arengukava / tegevuskava 2019

4.Eelarveprojekt 2017
Heigo Vija: Annan teada, et mitu aastat hoolekogus arutlusel olnud probleem on lõpuks lahenduse saanud: jalakäijate tunnelis Tallinn-Narva mnt all põleb valgustus.

1.Koolitoit
Heigo Vija: Lapsevanem Kerli Palu tõstatas küsimuse, kuidas arvestatakse koolitoidu kaloraaži ja kas on võimalik menüüd lahti kirjutada. Ooteks pakuti ükskord nt pakk küpsiseid. Ka eelmisel aastal oli koolitoit hoolekogus teemaks. Koolilõuna maksumus on 0,78 senti ja oote maksumus 0,60 senti õpilase kohta. Eelmisel aastal selgus, et ootena ei ole võimalik sooja toitu serveerida, kuna ei ole aega ja ruumi selle jaoks. Õpilaskodu toitlustamine on ka õhtuks. Seetõttu ei ole füüsiliselt võimalik ooteks sooja toitu teha. Sirje Paunel: Tervisekaitse nõuab koolilt täpset arvestust. Arvestan täpselt kaloreid, valke, süsivesikuid, rasvasid toidus  vastavalt tervisekaitse nõuetele. Heigo Vija: palju meil on kokkasid? Vello Sats: Kaks kokka.  Sirje Paunel: Enne vaheaega viimane päev olid ooteks küpsiseid. Heigo Vija: Kas meil on laktoositalumatusega lapsi? Sirje Paunel: Üks on, tema ema teeb kokkadega tihedat koostööd, mida laps võib süüa, mida mitte. Heigo Vija: On kaevatud, et lapsed käivad spordikeskuse puhvetis ja kulutavad oma taskuraha sinna. Kas oleks võimalik puhvetis pakutavat toitu mingil kujul pakkuda ka koolis? Võib-olla osad lapsed tahavad rohkem süüa ja söövad seetõttu puhvetis. Sellega ei ole rahul õpetajad ja lapsevanemad. Võiks uurida, kas ka koolis oleks võimalik midagi lisaks pakkuda, nt toiduautomaat vms. Vello Sats: On olemas võileivaautomaadid. Hinda ma ei tea, selleks tuleb teha pakkumine. Neis on 72 võileiba. Kerli Palu: Menüü võiks olla paremini lahti kirjutatud. Vahel ei saa menüüst aru. Nt Singikiusatus, mis see on. Teiseks, palju kasutatakse toidus poolfabrikaate. See ei tule samuti menüüst välja. Mulle on tähtis teada, millest toit koosneb. Kas ei oleks võimalik mitme kuu menüüsid läbi vaadata, et näha kui palju kasutatakse poolfabrikaate, mida oleks võimalik nende asemel kasutada, kas see tuleks kallim. Ma ei toeta toiduautomaati. Tuleks teha kohvikuga koostööd. Võiks olla laste regulaarne toitumisalane teavitamine. Anu Kirsman: Kuidas menüü koostamine käib? Sirje Paunel: Kokad teevad menüü ise, nõustajat ei ole. Anu Kirsman: Võiks kaasata kasvõi ajutiselt tervise- või toitumisnõustaja. Kiiu lasteaed nt on kasutanud nõustajat edukalt. Carmen Tiinas: Kas ei võiks teha puhvetiga koostööd – tuua sealt õhtuootena võileibu vms. Vello Sats: See ei pruugi rahaliselt välja tulla. Heigo Vija: Kas lapsevanem Kerli Palu on valmis hindama menüüsid?Kerli Palu: See eeldab kokkadega koostööd. Sirje Paunel: Võtan nõustajaga ühendust. Meil ei ole alati saiake või küpsised. Hommikul on samuti söökla lahti varakult. Lapsed on rahul. Kerli Palu: Lapsed söövad kõike hea meelega. Kaisa Kajo: Mis ooteks tavaliselt on? Sirje Paunel: On olnud nt kaneelirull, pannkook, viinerid, lihapirukas, mannapuder, jogurt, krõbinad. Anu Kirsman: Kas pannkook on ostetud või ise tehtud? Sirje Paunel: Sisse ostetud. Anu Kirsman: Kui palju lapsi käib oodet söömas? Sirje Paunel: 218. Helena Aug: Oote puhul tundub, et asi on ruumis ja rahas. Lapsed käivad trennides, ootest jääb väheks. Mina teen ise lapsele söögi kaasa. Kuidas oodet toekamaks saada, Võib-olla peaks kööki paremat tehnikat muretsema. Sirje Paunel: Oode on kuni 6. kl. Meil on kaasaegne tehnika. Kerli Palu: Menüü analüüsist peaks välja tulema, kas köögitehnika on piisav. Vello Sats: Oode saab olla toekam, kui lapsevanemad on valmis maksma rohkem. Ruumipuudus jääb ikka. Heigo Vija: Teeme nii, et järgmisel aastal ei peaks seda teemat hoolekogus uuesti arutama. Võiks analüüsida kahe kuu menüüd võrreldes mõne teise kooliga. Õpilasomavalitsus, mis on teie arvamus, mida saaks ära teha. Võiks uurida toiduautomaadi teemat. Tähtaeg kaks kuud. Anu Kirsman: Kust see teine kool tekib? Heigo Vija: Võtame mõne kooli, millel on menüü avalik. Kerli Palu: Võiks teha töögrupi teadlikumatest lapsevanematest, toitumisnõustajast, kes analüüsiksid menüüd. Tulemust peaks kommunikeerima ka teistele lapsevanematele. Anu Kirsman: Kui me leiame nõustaja, siis võib-olla ta on juba analüüsinud sarnast menüüd. Heigo Vija: Anu, uuri, mida tähendab omavalitsusele toidu päevaraha tõstmine? (põhitoidu raha 78 sendilt nt 90-le). Teeme kokkuvõtte kahe kuu pärast. Kerli Palu: Peaks kaasa mõtlema, kuidas koolilaste teadlikkust tõsta toitumise koha pealt. Carmen Tiinas: Meil on koolis tervisenädal. Kerli Palu: See võiks olla aastaringselt. Vello Sats: Koolis on tegevusi väga palju, ei ole võimalik kogu aeg ühte teemat rääkida. Noorte teadlikkus tervislikust toidust on aja jooksul tõusnud küll. Kerli Palu: Olen kuulnud koolitoidust ka palju positiivset. Anu Kirsman: Mida vallavalitsuselt küsida, kas lõuna või oote kohta? Heigo Vija: Koolilõuna. Vello Sats: Võiks siiski uurida oote kohta. Koolilõunaga ma probleemi ei näe. Kerli Palu: Kas võib olla probleem selles, et madala palga tõttu kokad vahetuvad sageli? Vello Sats: Madalad palgad on probleem küll, mitte ainult kokkadel. Heigo Vija: Anu küsib vallast oote kohta.
2.Spordi toetamine
Heigo Vija: Sportlased lähevad kooli esindama hommikul ja jäävad koolilõunata. Treener / õpetaja peab võtma neile söögi kaasa. Tihti nad ei söö seda kuiva toitu või külma kotletti. Kutsusin seetõttu Ilvard Eeriksoo rääkima. Mida me saaksime selleks teha, et kooli ja valda esindavad lapsed saaksid korralikult süüa. Sirje Paunel: Meil on kokkulepe, et kehalise kasvatuse õpetaja lepib kokaga eelnevalt kokku, mida ta kaasa tahab, ja samal hommikul võtab kaasa. Õpetaja saab ise otsustada, mida kaasa võtta, kuid see peab jääma 78 sendi piiresse. Heigo Vija: Eelmisel aastal tõstatus sama teema, et lapsed lähevad võistlema ja süüa ei saa. Selgus, et siiski saavad, õpetajad peavad kaasa võtma. Ingrit ja Margus võiksid ekoolis anda teada võistluste plaanist ja millist toitu kaasa võetakse. Kui laps või lapsevanem soovib, saab ise lisaks kaasa võtta. Kas see teema on vallas üleval olnud? Kas me toetame õpilasi, kes kooli esindavad, eraldi. Kas oleks võimalik nt neile ühtsed dressid muretseda? Ilvard Eeriksoo: Mina olen kõigest komisjoni liige. Arvan, et see on väga suur väljaminek vallale. Heigo Vija: Kas olemasolev summa on sportlaste toetamiseks piisav? Vello Sats: Siiani oleme saanud oma soovid täidetud nii inventari kui riiete osas. Riietuse muretsemine kõigile ei tuleks kõne alla. Eelmisel aastal nt oli kokku 171 õpilast, kes kooli esindas. Seda raha võiks  paigutada mujale otstarbekamalt. Carmen Tiinas: Minu teada on kõigil vajalik varustus ja riietus olemas olnud. Anu Kirsman: On olemas ühekordne sotsiaaltoetus, mida on võimalik nt spordiriiete ostmiseks taotleda. Heigo Vija: Kuidas on nende võistkondade varustus, kes ametlikult kooli esindavad? Vello Sats: Meil on ühtne spordisärk. Lapsed on väga erinevas vanuses, läheks kalliks kõigile ühtne riietus muretseda. Heigo Vija: Kas kool ei võiks tunnustada parimaid sportlasi erinevates vanuseklassides. Põhikooli osas kipub motivatsioon langema. See äkki aitaks motivatsiooni tõsta. Anu Kirsman: Kuidas sa kujutad seda ette meeskonnamängudes? Heigo Vija: See oleks individuaalne tunnustus. Anu Kirsman: Vanemad pakuvad tihti laste trennidega üle. Helena Aug: Üldiselt lapsed siiski ise tahavad. Ilvard Eeriksoo: Enne võistlusi tavaliselt söögiisu ei ole. Peale võistlust on parim söök kiired süsivesikud, millest energia tagasi saab. Vesi oleks parim jook. Carmen Tiinas: Kas see oleks võimalik, et võistlustelt tulijatele oleks tagasi tulles sööklas soe toit? Vello Sats: Toitu ei tohi üle 2 tunni soojas hoida. Siis tuleks eraldi teha. Kerli Palu: Nägin pirne, mis olid võistlustelt tagasi toodud. Need olid üsna pehmed ja inetud. Kas kaasavõetava toidu kvaliteet ei saaks parem olla, et nad õhtuni kestaks? Heigo Vija: Kas koolil on võimalik peale võistlust toitlustamist korraldada? Vello Sats: õpilaste esindaja võiks uurida, kas ollakse huvitatud peale võistlust söömisest. Kerli Palu: Kas oleks võimalik võistlustelt tulijate söömist õpilaskodu õhtuse söögiga ühendada? Heigo Vija: kas õpetajatel on olemas nt külmakast toidu kaasa võtmiseks? Carmen Tiinas: Külmakasti ei ole, on tavalised kastid ja kilekotid. Heigo Vija: Võibolla peaks muretsema külmakastid, et toit võistlustel paremini säiliks. Võiks olla vanematele info, mida peaks lapsele kaasa panema, kuna kõik ei pruugi olla spordiga kokku puutunud.
3.Kuusalu keskkooli arengukava / tegevuskava 2017-2019
Arengukava 2014-2020 ning tegevuskavad 2015-2017 ja 2016-2018 on kättesaadavad Kuusalu keskkooli kodulehelt http://www.kuusalu.edu.ee/dokumendid/arengukava-2014-2020.
Heigo Vija: Kuidas tegevuskava on varasemalt täidetud? Vello Sats: Paljud tegevused tegevuskavas on pikaajalisemad. 2017.a saame 40 000 eurot juurde koolimaja jaoks. Vee- ja kanalisatsioonitorustiku paigaldamine on seni täitmata. Õppevahendite osas on raha piisavalt. Õppekäikude rahastamine täidetud. Heigo Vija: Kas õppekäikude raha on kõigile sama? Vello Sats: See on klassipõhine. Oleme saanud uuendada õpetajate arvuteid. Aula helitehnilised seadmed said uuendatud. Kahele inglise keele klassile on tellitud uus mööbel. Riidekapid. Võime neid osta, aga kuhu panna. Kui mina siia kooli tulin, olid koridoriseinad kappe täis. Mina seda ei tahaks. Kunagi oli kappide rentimine, lapsed maksid raha selle eest. Praegu mulle tundub, et lapsed saavad rahumeelselt kappe jagatud. Õpilaskodu remont. Laagrite ajal rendime õpilaskodu välja. Saame sellega tulu lisaks, et õpilaskodu renoveerida. Õueala kujundamine – hetkel ei ole selleks raha. Seiklusraja renoveerimine – praegu jääb samuti raha puudusel ära. Anu Kirsman: See on hea projektipõhine meede. Võiks Kuusalu lastekaitse seltsi poole pöörduda, kes hiljuti tegi projekti. Nad on küsinud minult, kas on kohta, kus nad saaks kaasa lüüa. Vello Sats: Suusakomplektide laenutust meil ei ole. Mõnel lapsel ei ole tunniks suuski. Õpetaja on andnud neid suuski, mis on jäetud kooli vedelema. Heigo Vija: Kas suusakomplekti all on mõeldud ka jalatseid? Vello Sats: Jah, ka jalatsid. Paar aastat tagasi oli suusalaenutus teemaks. Kehalise kasvatuse õpetajad otsustasid, et seda ei ole vaja. Helena Aug: Need lapsed, kes ei suusata, ongi need, kelle vanematel ei ole võimalik suuski osta. Suusalaenutus võiks siiski olla. Anu Kirsman: Suusasaapaid tuleb peale kasutamist kuivatada. Selleks on vaja kohta. Heigo Vija: Kui on vanemad, kes tahavad suuski anda kooli, kas kool on võimeline neid vastu võtma, hoidma ja hooldama? Vello Sats: Enamus suuski on väljas. Gareroobis on väike ruum, kus saab luku taga suuski hoida. Suuski varastatud ei ole. Kui pakutakse, siis peame ruumi leidma. Kooli raadio ei ole hästi käima läinud. Aeg-ajalt tähtpäevadel see toimib. Oleme väga õnnelikud, et meil on 4 projekti. Anu Kirsman: Kuidas on selle ideega, mis eelmisel aastal hoolekogust läbi käis, et vallasiseselt koolide vahel õpilasi ja õpetajaid vahetada. Vello Sats: Me ei ole sellega tegelenud. Heigo Vija: Mõte oli see, et vaadata, missugune on naaberkool. Lapsevanemad vahel arvavad, et Kuusalu keskkool on parem kui kodule lähemal kool. Läbi laste võib-olla tuleks neile info, et ka kodulähedane kool on tore. Vello Sats: KIVA projekt on meil hästi käima läinud. Lennupuude märgistamine. Oli plaanis, et keegi teeb loovtööd sel teemal, aga ei ole teinud. Ümbruskonna haridusasutustega koostöö. Ega me eriti ei ole teinud koostööd. Suitsetamine – meil ei ole sel aastal suitsetajaid märgatud. Ei ole koolist ka e-sigarette leidnud. Lapsevanematele loengud – neil käiakse vähe, koolil kaob seetõttu huvi neid korraldada. Arenguvestlused toimuvad, sealt saame palju kasulikku infot. Lisak toimuvad vestlused 9. ja 12. klassi õpilastega. Hoolekogu kodune ülesanne – mida võiks juurde panna, ära jätta tegevuskavasse. 2017.a, 2018.a tegevusi võib samuti veel muuta. Milliseid tegevusi planeerida aastaks 2019? Tegevuskava on kooli kodulehel olemas. Võib ideid mulle ka kirjutada.
4.Eelarveprojekt 2017
Vello Sats: Kuusalu keskkooli põhiharidus – 1.-9. kl, rahastus tuleb riigilt. Gümnaasium – õpilaste arv on väike, riigilt saadav raha ei kata vajadusi. Oleme puudujäägi leidnud põhikooli vahenditest. 2018.a peaks tulema otsus riigigümnaasiumi osas. Võib-olla hakkab riik kinni maksma gümnaasiumiosa ja ei tulegi riigigümnaasiumi. Heigo Vija: Mis on kõige kriitilisem?Vello Sats: Veesüsteem algklasside osas. See on 50 aastat vana. Vaid külm vesi. Valla eelarvestrateegias on summad Kuusalu keskkoolile tõusvas trendis. Soovime siiski kooli laiendada – gümnaasiumiossa lisaks õppeklass, kolm klassiruumi. 
Parkla
Vello Sats: Parkla liikluskorralduse osas panime skeemi kooli kodulehele. Kaisa Kajo: Peatumise keelumärk, mis keelab ajavahemikul 07.00-08.00 parkla paremal poolel peatuda, võiks olla paremas kohas, praegu on see raskesti märgatav. Vello Sats: Lapsevanemad, kes sõidavad autoga Kuusalust Tallinna poole ja viivad lapsed autoga kooli, võiksid lapsed autost välja lasta ülekäiguraja juures enne Tallinn-Narva mnt, mitte sõita kooli parklasse. See vähendaks hommikust ummikut kooli parklas. Kaisa Kajo: Paljud lapsevanemad teevadki seda, aga ummikud hommikul parklas on ilmselt paratamatud. Olen näinud hommikuti küll olukordi, kui mitu autojuhti tahab korraga parklast välja sõita, kuid kuna kiirused on parklas väga väiksed, on sellised olukorrad lahenenud rahumeelselt. Vello Sats: Minu peamine mure on see, et keegi lastest parklas viga ei saaks. Anu Kirsman: Lastele peab selgitama, et autost tuleb väljuda vaid paremalt poolt ja parklast kooli minna ainult mööda ülekäigurada. Kaisa Kajo: Viin ise igal hommikul last autoga kooli. Ma ei ole ühtegi ohtlikku olukorda veel märganud. On küll autojuhte, kes peatuvad laste välja laskmiseks kollase joonega tähistatud kohas või ülekäigurajal või bussidele ette nähtud parkla alal. Hommikuse liikluse sujuvust häirib küll väga see, kui keegi pargib paremal pool, kus kella 08.00-ni on parkimine keelatud. Need ei ole ilmselt mitte lapsevanemad vaid varased spordikeskuse külastajad. Vello Sats: Rääkisin spordikeskuse juhiga, spordikeskuse administraatorid juhivad külastajate tähelepanu sellele.
Kooli silt
Heigo Vija: Kooli asukohta näitav silt on oluline. Näiteks veebipolitseinik, kes tuli viimasele lapsevanemate koosolekule, ei suutnud kooli leida. Anu Kirsman: Ütlen selle vallas edasi.
Järgmise hoolekogu toimumise aeg 
Heigo Vija: Jätkame neljapäeval korra kuus. Järgmise hoolekogu teeme detsembris enne jõuluvaheaega. Täpsustame päeva.
